പട്ടാന്പിയിലെ കോവിഡ് സാഹചര്യം വിലയിരുത്തി അവലോകന യോഗം പാലക്കാട് : പട്ടാന്പിയിലെ കോവിഡ് സാഹചര്യം വിലയിരുത്തുന്നതിനായി ഓങ്ങല്ലൂര് ഗ്രാമപഞ്ചായത്തു ഹാളില് ജില്ലാ കളക്ടര് മൃണ്മയി ജോഷിയുടെ അധ്യക്ഷതയില് അവലോകന യോഗം ചേര്ന്നു. മുഹമ്മദ് മുഹ്സിന് എംഎല്എ, പട്ടാന്പി നഗരസഭയിലെയും ബ്ലോക്ക് പഞ്ചായത്തിനു കീഴിലെ ഏഴു ഗ്രാമപഞ്ചായത്തുകളിലെയും ജനപ്രതിനിധികളുമായി നിലവിലെ കോവിഡ് സാഹചര്യങ്ങള് യോഗത്തില് വിലയിരുത്തി. വീടുകളില് ഒരാള് പോസിറ്റീവ് ആയാല് എല്ലാവരും പോസിറ്റീവ് ആകുന്ന സാഹചര്യമുണ്ട്. പ്രദേശത്തെ വീടുകള് കോളനി മാതൃകയാണ്. ഈ സാഹചര്യമാണ് പോസിറ്റീവ് കേസ് വ്യാപിക്കുന്നത്. പൊതുപരിപാടികളും കോവിഡ് വ്യാപനത്തിനു കാരണമാകുന്നതിനാല് 20 പേരെ മാത്രം ഉള്പ്പെടുത്തിക്കൊണ്ട് പരിപാടികള് നടത്താനോ മാറ്റിവയ്ക്കാനോ ജില്ലാ കളക്ടര് നിര്ദ്ദേശം നല്കിയിട്ടുണ്ട്. കോവിഡ് രോഗബാധിതരായ മറ്റ് അനുബന്ധ രോഗങ്ങളുള്ളവര് നിര്ബന്ധമായും ഡിസിസിയിലേക്കോ സിഎഫ്എല്ടിസിയിലേക്കോ മാറാന് തയ്യാറാവണം. കോവാക്സിനോടു വിമുഖത കാണിക്കുന്നതിനാല് കോവാക്സിന് എടുക്കുന്നതിനു ബോധവത്ക്കരണം നടത്താന് തദ്ദേശ സ്വയംഭരണ സ്ഥാപനങ്ങള്ക്ക് ജില്ലാ കളക്ടര് നിര്ദേശം നല്കി. രണ്ടു വാക്സിനുകളും ഒരു പോലെ ഗുണകരമാണെന്നും വിദേശത്തേക്കു പോകാത്തവരും കോവാക്സിന് സ്വീകരിക്കണമെന്നും ജില്ലാ കളക്ടര് പറഞ്ഞു. ജില്ലാ മെഡിക്കല് ഓഫീസര് ഡോ.കെ.പി. റീത്ത, ഗ്രാമപഞ്ചായത്ത് പ്രസിഡന്റുമാര്, സെക്രട്ടറിമാര്, നഗരസഭാ പ്രതിനിധികള്, മെഡിക്കല് ഓഫീസര്മാര്, ആശാവര്ക്കര് എന്നിവര് യോഗത്തില് പങ്കെടുത്തു.